b"\n_START_ARTICLE_\nCal Vidu (Begues)\n_START_SECTION_\nDescripci\xc3\xb3\n_START_PARAGRAPH_\nMasia de grans dimensions amb annexos que conserva la unitat arquitect\xc3\xb2nica a la seva fa\xc3\xa7ana sud, mentre que amb el pas del temps la fa\xc3\xa7ana nord ha estat compartimentada en diversos habitatges de dimensions m\xc3\xa9s redu\xc3\xafdes. L'edifici \xc3\xa9s de planta rectangular amb planta baixa i pis, i teulada de teula \xc3\xa0rab a doble vessant amb el carener paral\xc2\xb7lela a la fa\xc3\xa7ana._NEWLINE_Aix\xc3\xad la fa\xc3\xa7ana, amb tres finestres verticals a la dreta i una a l'esquerra. Les altres dues portes no estan a peu de carrer, sin\xc3\xb3 que una d'aquestes es troba igualment a la planta baixa, per\xc3\xb2 lleugerament elevada respecte el nivell del terra, fet que fa que s'hi hagi d'accedir per una escala, i l'altra es troba a sobre d'aquesta, ja al pis de dalt, on s'hi accedeix igualment per una escala._NEWLINE_Al primer pis, a banda d'aquesta porta d'acc\xc3\xa9s, hi trobem cinc finestres quadrades a la dreta de la porta, i una petita finestra, m\xc3\xa9s elevada a l'esquerra. Entre les cinc finestres del pis, aproximament cap al centre de la fa\xc3\xa7ana, hi ha un rellotge de sol._NEWLINE_La fa\xc3\xa7ana lateral oest de l'edifici fa cantonada amb una casa annexada a la part antiga de la masia, que t\xc3\xa9 a la planta baixa, un annex que fa la funci\xc3\xb3 d'aparcament, i davant de la fa\xc3\xa7ana ja descrita, i adossada a aquest annex, unes altres edificacions fetes de pedra i ma\xc3\xb3 amb teulada a un sol vessant que tenen la funci\xc3\xb3 de magatzem per a guardar eines i altres objectes._NEWLINE_La fa\xc3\xa7ana lateral est de l'edifici presenta tres portes d'acc\xc3\xa9s a l'interior de l'immoble, dues a peu de carrer i una altra a nivell del primer pis, per la qual s'hi accedeix per una escala d'obra. Aquesta porta t\xc3\xa9 una finestra a cada banda, i es correspon amb un altre habitatge._NEWLINE_De l'interior de la masia \xc3\xa9s d'inter\xc3\xa8s l'embigat de fusta del dels pisos, que \xc3\xa9s l'original._NEWLINE_Pel que fa a la fa\xc3\xa7ana nord, com ja s'ha indicat, actualment es correspon amb la divisi\xc3\xb3 interior en tres habitatges, cadascun amb la seva porta d'acc\xc3\xa9s, per\xc3\xb2 amb les finestres de la planta baixa i les del pis lleugerament desordenades respecte els corresponents eixos de simetria.\n_START_SECTION_\nHist\xc3\xb2ria\n_START_PARAGRAPH_\nMasia fundada el segle XVIII a les terres rurals i agr\xc3\xadcoles de la fam\xc3\xadlia Petit, establerts a la Clota i a les Planes, degut a l'expansi\xc3\xb3 familiar i patrimonial d'aquesta; posteriorment al segle XVIII aquesta fam\xc3\xadlia s'establiria a la masia Cal Vidu, coneguda antigament com El Serral. Al segle XIX hi nasqu\xc3\xa9 Jaume Petit i Ros (fill de Joan Petit Romagosa i n\xc3\xa9t de Joan Petit Campderr\xc3\xb3s) que va engrandir el seu patrimoni familiar fundant a Begues les Col\xc3\xb2nies Petit, l'antic Teatre Goula, el Petit Casal i el Gran Hotel Petit-Canig\xc3\xb3, fundant aix\xc3\xad tamb\xc3\xa9 la l\xc3\xadnia d'autobusos entre Begues i Gav\xc3\xa0."